紅線女

**紅線女**（；），原名**鄺健廉**（），佢係一位好出名嘅粵劇演員，人稱「**女姐**」，廣東開平水口鎮泮村人，廣州西關出世。代表曲《荔枝頌》、《珠江禮讚》、《昭君出塞》係粵劇唱腔經典，並開創咗獨樹一幟嘅紅腔。

## 藝術生涯
佢阿爺係鬚生聲架南，舅父係武生靚少佳，舅母係花旦何芙蓮。堂伯父係同治年間創建粵劇行會「八和會館」嘅武生鄺新華。8歲跟留聲機學唱粵曲。抗日戰爭前，住喺廣州西關，1938年因日軍侵華而輟學，跟阿媽經澳門去到香港，拜舅母何芙蓮為師，正式成為職業粵劇演員，改藝名「小燕紅」。1939年春，喺勝壽年劇團第一次登台演出。之後一路做第三花旦，喺夜場扮丫環、宮女等配角。1940年，跟何芙蓮臨時喺靚少鳳嘅金星劇團演出，靚少鳳為佢正式改名做「紅線女」。1941年去到上海演出，年底日軍佔領香港，紅線女搬到靚少鳳屋企，15歲加入馬師曾劇團。1943年喺廣東肇慶演出，喺內地第一次用「紅線女」藝名，成為「師曾劇團」嘅正印花旦。其後不停到抗戰後方巡演，多數演馬派劇，如《苦鳳鶯憐》、《鬥氣姑爺》、《軟皮蛇招郡馬》等。

抗日戰爭勝利後返到香港學京劇三年，後來得到何賢贊助成立「真、善、美粵劇團」，先後同馬師曾、薛覺先合演《蝴蝶夫人》、《清宮恨史》等劇。1946年喺香港連續一個月每日不停演出粵劇戲目《我為卿狂》轟動全港，遞年以《我為卿狂》為題材拍攝咗第一部電影。1950年代初組建紅星粵劇團，同馬師曾領銜去廣州演現代戲《珠江淚》。1952年演出《一代天驕》、《王昭君》，並且嘗試改編《蝴蝶夫人》同埋莎士比亞劇作為粵劇。

紅線女喺傳統旦角基礎上，融入京腔、崑腔同西洋美聲技法，創造出粵劇唱腔「**紅腔**」，使粵劇旦角唱腔發展到一個嶄新嘅階段。

1955年，受周恩來邀請去到中國。1956年參加中國國慶7周年觀禮活動，受周恩來接見，同年年尾參與廣東省粵劇團演出。1957年正式以個人身份加入廣東粵劇團（今廣東粵劇院）。期間拜京劇梅蘭芳為師；請程硯秋設計身段、水袖；請俞振飛指點《桂芝告狀》；請周小燕改進《思凡》嘅唱腔；並且研究將朱傳茗、郭蘭英、王昆等唱腔技巧融入粵劇發聲，先後演出《搜書院》、《昭君出塞》、《苦鳳駕憐》、《打神》、《李香君》、《關漢卿》、《山鄉風雲》等戲，最終完成紅派藝術體系。

文化大革命期間，紅綫女一家受到迫害，被逼離開藝術行業，喺廣州掃街，並且多次被「造反派」剃「陰陽頭」。1967年被下放到廣東英德茶場勞動。

1980年，紅線女同秦中英合作改寫《王昭君》，扭轉悲劇情節成為《昭君公主》，同陳笑風等人合演。1984年喺廣州中山紀念堂舉行粵劇戲曲小調獨唱音樂會，係佢文革後首次登台演出，1988年國慶前夕，紅線女率廣州粵劇團到北京舉行「紅線女專場」；1994年喺北京主演《白燕迎春》。並創辦紅豆粵劇團，培養粵劇接班人。

2012年5月21號，香港新光戲院重新裝修後，舉行開幕禮，紅線女到香港為佢剪綵，後應邀以一曲《荔枝頌》作賀，全場肅立致敬拍爛手掌。

2013年12月8號晚上8點40分，紅線女因心肌梗塞喺廣州去世，去世前幾日內重登台演出緊。

## 藝術作品
紅線女曾參演70幾齣電影，主演近200齣粵劇，包括《關漢卿》（1960年）、《搜書院》（1956年）、《沙家浜》、《李香君》、《刁蠻公主戇駙馬》、《打神》、故事片《慈母淚》、《胭脂虎》（1955年）、《秋》（1953年）、《愛》（1955年）、《山鄉風雲》（1955年）、《我是一個女人》（1955年）、《昭君出塞》、《拾玉鐲》、《人海萬花筒》、喜劇《審死官》、寫實片《天堂春夢》等。

## 藝術成就
從1950年代到而今多次獲歷任中國國家領導人接見，其中喺1958年，毛澤東親自寫信畀佢，希望女姐身體力行，努力做「勞動人民嘅牽線女」。佢亦係多屆人大代表，包括全國人大第3到第9屆代表。1990年獲廣東省人民政府通令嘉獎；1992年當選為中國戲劇家協會廣東分會主席；2001年6月15號，紅線女喺美國紐約林肯藝術中心接受「2001年度最傑出藝術家」終身成就獎爾個最高榮譽；2002年1月1號，廣東省人民政府授予紅線女「粵劇藝術傑出貢獻獎」。廣州市政府亦特意喺廣州珠江新城興建紅線女藝術中心，慶祝佢出道60周年，表揚紅綫女對粵劇、電影嘅貢獻。中心喺1998年12月落成。

## 獎
*1957年，第6屆世界青年聯歡節東方古典歌曲比賽金質獎章，係第1個攞到爾個獎嘅亞洲人
*1985年，聯合國亞洲表演藝術協會授予「傑出藝人獎」
*1985年，聯合國交響樂協會授予表演藝術獎
*1998年，霍英東成就獎
*2001年，紐約文化事務部同埋美華藝術協會頒發「粵劇終身成就獎」 
*2001年，廣東省政府頒發「粵劇傑出成就獎」
*2002年，中華人民共和國國務院文化部頒發首屆「造型和表演藝術創作研究成就獎」
*2005年，香港浸會大學頒贈榮譽文學博士學位
*2009年，首屆「中國戲劇獎·終身成就獎」
*世界華商基金會世界傑出華人獎

## 家庭
1944年同馬師曾結婚，有2仔1女，細仔馬鼎盛，個女紅虹係粵劇花旦，1980年代初被中共稱為「潛逃到台灣」，震驚中外，後作為移民入藉加拿大。紅線女同馬師曾離婚返中國之後曾再婚，最後一個老公係作家華山。

## 參演電影


*1947《我為卿狂》
*1947《藕斷絲連》
*1947《冤枉相思》
*1948《梁山伯，祝英台（上、下集）》
*1948《荊棘幽蘭》
*1948《刁蠻宮主》
*1948《審死官》
*1949《卓文君夜訪相如》
*1949《拷打紅娘》
*1949《夜吊白芙蓉》
*1949《小青弔影》
*1949《六月飛霜》
*1950《烏龍將軍》
*1950《豪門蕩婦》
*1950《風流貴婦》
*1950《野花香》
*1950《血海蜂》
*1950《人海萬花筒》
*1950《宋江怒殺閻婆惜》
*1950《鳳嬌投水》
*1950《魂斷藍橋》
*1950《罪惡鎖鏈（上、下集）》
*1950《妬潮》
*1950《脂粉豺狼》

*1951《孤雛淚》
*1951《紅白金龍（上集）》
*1951《天堂春夢》
*1951《第七奇人》
*1951《紅樓新夢》
*1951《缸瓦船打老虎》
*1951《怪錯有情郎》
*1951《明星夢》
*1951《粉陣迷龍》
*1951《紅白杜鵑花》
*1951《紅白金龍（下集大結局）》
*1951《五姊妹》
*1951《怨婦情歌》
*1951《十二金釵戲玉郎》
*1951《難為了媽媽》
*1951《張君瑞情殺賈寶玉》
*1951《人間慈父》
*1952《契爺艷史》
*1952《賣花女》
*1952《新姑緣嫂刼》
*1952《龍鳳花燭》
*1952《春色滿華堂》
*1952《飛來艷福》
*1952《玉女凡心》
*1952《歌聲淚影（上、下集）》

*1952《璧合珠聯》
*1952《一丈紅》
*1952《良宵花弄月》
*1952《姊妹花》
*1952《歌女紅玫瑰》
*1952《七姐會牛郎》
*1952《鸞鳳和鳴》
*1952《從心所欲》
*1952《夜桃源》
*1952《紅運媽姐》
*1952《佳偶天成》
*1952《紅白牡丹花》
*1952《一對胭脂馬》
*1952《紅伶歌唱大集會》
*1953《客串夫人》
*1953《慈母淚》
*1953《玉梨魂》
*1953《貼錯門神》
*1953《檀島佳人》
*1953《清歌妙舞樂昇平》
*1953《慈善紅伶歌唱大集會》
*1953《處處喜相逢》
*1954《落花流水》
*1954《人隔萬重山》
*1954《流水行雲》

*1954《雙鳳迎龍》
*1954《大地》
*1954《家家戶戶》
*1954《仙樂飄飄處處聞》
*1954《蠻女催粧嫁玉郎》
*1954《秋》
*1955《鴛鴦譜》
*1955《我是一個女人》
*1955《富貴似浮雲》
*1955《兩地相思》
*1955《人道》
*1955《愛（續集）》
*1955《後窗》
*1955《天長地久》
*1955《鄉下佬遊埠》
*1955《一代名花》
*1955《愛》
*1955《胭脂虎》
*1956《桃花依舊笑春風》
*1956《原野》
*1956《西廂記》
*1956《火》
*1957《搜書院》
*1959《彩蝶雙飛》
*1960《佳偶天成》
*1961《關漢卿》
*1961《香江花月夜》
*1961《星月爭輝》
*1962《心心相印》
*1974《沙家浜》
*1990《李香君》



## 著作
*《紅線女日記》紅線女 著，香港集文出版社1956年8月初版。

## 參考

*



## 出面網頁

* 
* 

類:香港浸會大學榮譽博士
類:世界傑出華人